APPLE INC.
AFTALE OM MACOS SDK OG XCODE

DENNE AFTALE OM MACOS SDK OG XCODE (I DET FØLGENDE KALDET “LICENS”) BØR LÆSES GRUNDIGT IGENNEM FØR IBRUGTAGNING AF UDVIKLERSOFTWAREN (DEFINERET NEDENFOR). VED AT BRUGE UDVIKLERSOFTWAREN ERKLÆRER LICENSTAGER SIG INDFORSTÅET MED AT VÆRE UNDERLAGT BETINGELSERNE I NÆRVÆRENDE LICENS. HVIS DER ER ADGANG TIL UDVIKLERSOFTWAREN AD ELEKTRONISK VEJ, SKAL LICENSTAGER ACCEPTERE BETINGELSERNE I LICENSEN VED AT KLIKKE PÅ KNAPPEN “ENIG”. HVIS LICENSTAGER IKKE ØNSKER AT VÆRE BUNDET AF NEDENSTÅENDE LICENS, SKAL LICENSTAGER UNDLADE AT BRUGE UDVIKLERSOFTWAREN OG KLIKKE PÅ “UENIG”. 

VIGTIGT: I den udstrækning denne software må bruges til at reproducere materiale, giver den kun licenstager ret til at reproducere materiale, som ikke er beskyttet af ophavsret, materiale, som licenstager ejer rettighederne til, og materiale, som licenstager har ret til eller har fået tilladelse til at reproducere. Søg juridisk bistand, hvis der er tvivl om ophavsret til materiale.

1. Generelt.
A. Apple Inc. (“Apple”) giver hermed licenstager licens til at bruge Apple-software, værktøjer, hjælpeprogrammer, eksempelkode, dokumentation, grænseflader, indhold, data og andre materialer, som følger med denne licens, uanset om de forefindes på disk, som trykt eller elektronisk dokumentation, som ROM (Read Only Memory), på andet medie eller i nogen anden form (under et kaldet “udviklersoftware”) i henhold til betingelserne i denne licens. Apple og/eller Apples licensgivere bevarer ejendomsretten til selve udviklersoftwaren og forbeholder sig alle de rettigheder, som ikke udtrykkeligt er givet til licenstager. Licenstagers rettigheder i henhold til denne licens omfatter alle softwareopdateringer fra Apple, som erstatter og/eller supplerer den originale udviklersoftware, medmindre sådanne opdateringer indeholder en separat licens, hvis betingelser i så fald vil være gældende. 

B. Adkomst og immaterielle rettigheder til indhold, der vises eller gøres tilgængeligt via udviklersoftwaren, tilhører de respektive ejere af indholdet. Det pågældende indhold kan være beskyttet af ophavsret eller andre love og forordninger om immaterielle rettigheder og kan være underlagt betingelser for brug fra den tredjepart, der har leveret indholdet. Det pågældende indhold kan være beskyttet af ophavsret eller andre love og forordninger om immaterielle rettigheder og kan være underlagt betingelser for brug fra den tredjepart, der har leveret indholdet. Denne licensaftale giver ikke licenstager nogen rettigheder med hensyn til brug af dette indhold, og den indeholder heller ingen garanti for, at dette indhold vil vedblive at være tilgængeligt.

2. Tilladt brug og begrænsninger i henhold til licens.
A. Licens. I henhold til betingelserne i denne licensaftale har licenstager en begrænset og ikke eksklusiv licens til at installere og bruge udviklersoftwaren på Apple-computere med henblik på udvikling og test af programmer og anden software. Licenstager har kun tilladelse til at bruge så mange kopier af udviklersoftwaren til internt brug, som med rimelighed skønnes nødvendige til brug af udviklersoftwaren i henhold til betingelserne i nærværende licens, og til at distribuere disse kopier til ansatte, hvis jobbeskrivelser kræver, at de skal bruge udviklersoftwaren, under forudsætning af at alle kopier af udviklersoftwaren eller dele heraf indeholder de samme oplysninger om ophavsret og andre rettigheder som originalen.

B. Andre brugsbegrænsninger. Bestemmelserne i nærværende licensaftale giver ikke licenstager ret til – og licenstager erklærer sig indforstået med ikke at ville – installere, bruge eller afvikle udviklersoftwaren på computere fra andre producenter end Apple eller at give andre mulighed for at gøre det. Følgende bestemmelser gælder, medmindre andet udtrykkeligt fremgår af betingelserne i nærværende licens, eller der på anden måde foreligger en tilladelse fra Apple: (i) Kun en bruger ad gangen må benytte udviklersoftwaren, og (ii) og licenstager må ikke gøre udviklersoftwaren tilgængelig via et netværk, hvor flere computere kan bruge den samtidig. Licenstager må ikke udleje, lease, udlåne, sælge, videredistribuere eller sublicensere udviklersoftwaren eller udnytte evt. tjenester, der leveres af eller via udviklersoftwaren, uden godkendelse.

C. Ingen “reverse engineering”; begrænsninger. Licenstager må ikke og erklærer sig indforstået med ikke at ville eller at give andre mulighed for at kopiere (medmindre det udtrykkeligt er tilladt i henhold til denne licensaftale), dekompilere, udføre “reverse engineering”, adskille, ændre eller afkryptere, forsøge at udskille kildekoden til eller fremstille andre produkter på grundlag af udviklersoftwaren eller de tjenester, der leveres af eller via udviklersoftwaren, eller dele heraf (medmindre begrænsninger som ovenfor er forbudt af den gældende, lokale lov, eller sådan brug er tilladt i henhold til de licensbetingelser, der gælder for open source-komponenter eller eksempelkode).

D. Eksempelkode. Visse dele af udviklersoftwaren består af eksempelkode leveret af Apple (“eksempelkode”). Licenstager må kun bruge, reproducere, ændre og redistribuere sådan eksempelkode i henhold til de licensbetingelser, der følger med eksempelkoden eller et eller flere beslægtede projekter.

E. QuickTime-udviklingssoftware. Licenstager må kun bruge QuickTime-udviklingssoftware til at udvikle software, der er kompatibel med og kun kan afvikles på understøttede macOS- og/eller Windows-platforme, hvor QuickTime er installeret. Licenstagers software må ikke forstyrre funktionaliteten i QuickTime Player og QuickTime Plug-in, inklusive – men ikke begrænset til – arkivtyper eller MIME-typer registreret til QuickTime.

F. Brug af billeder, der leveres med systemet. De billeder, der leveres med systemet, som ejes af Apple og som sådan er dokumenteret i Apples “Human Interface Guidelines” til macOS og iOS (“billeder, der leveres med systemet”), gives udelukkende til licenstager med henblik på udvikling af henholdsvis macOS- og iOS-programmer vha. udviklersoftwaren. Efter ophør af denne licens må licenstager fortsat distribuere billeder, der leveres med systemet, i de programmer, som licenstager har udviklet vha. udviklersoftwaren; men licenstager erklærer sig indforstået med – efter anmodning fra Apple – at udlevere en kopi af den software, som licenstager har udviklet vha. udviklersoftwaren, og som indeholder systembilleder, der leveres med systemet, så Apple selv kan afgøre, om licenstagers brug af billeder, der leveres med systemet, overholder disse betingelser.

G. Lokalitetstjenester; tilladelser. 
1. Apple kan give licenstager adgang til visse lokalitetsbaserede API’er (Application Programming Interfaces) (f.eks. Core Location), som dokumenteres af Apple (“lokalitets-API’er”). I henhold til disse betingelser må licenstager kun bruge disse API’er og tjenester til at sikre, at de softwareprogrammer, som licenstager udvikler til brug på macOS (“programmer”), kan få adgang til lokalitetsdata (f.eks. den geografiske placering af en brugers computer i realtid) fra de brugere, som giver deres samtykke hertil. Licenstager erklærer sig indforstået med, at programmer, der bruger lokalitetsbaserede API’er eller på anden måde leverer lokalitetsbaserede tjenester, ikke må designes eller markedsføres med henblik på automatisk kontrol over eller styring af køretøjer eller med henblik på nødhjælp eller livredning. Derudover skal programmer, som tilbyder lokalitetsbaserede tjenester eller funktioner, gøre opmærksom på og indhente en persons godkendelse af, at hans eller hendes lokalitetsdata indsamles, sendes eller på anden vis bruges af programmet. Slutbrugerlicensaftalen til programmer, der bruger lokalitetsbaserede API’er til navigation i realtid (inklusive – men ikke begrænset til – trinvis vejvisning og anden vejvisning, som er mulig ved brug af en sensor), skal indeholde følgende sætning: BRUGEN AF DETTE PROGRAM TIL VEJVISNING I REALTID FOREGÅR FOR LICENSTAGERS EGEN RISIKO. LOKALITETSDATAENE ER MÅSKE IKKE NØJAGTIGE.

2. Licenstager erklærer sig indforstået med, at licenstager og licenstagers programmer ikke må deaktivere, tilsidesætte eller på anden vis påvirke systemadvarsler, der er implementeret af Apple, advarsler, vinduer, indholdsvinduer og lignende, inklusive – men ikke begrænset til – emner, der skal gøre brugeren opmærksom på, at brugerens lokalitetsdata indsamles, overføres, vedligeholdes, behandles eller benyttes, eller skal indhente brugerens samtykke til denne brug. Hvis der ikke gives samtykke, eller hvis evt. samtykke er trukket tilbage, må licenstager og licenstagers programmer ikke indsamle, overføre, vedligeholde, behandle eller benytte brugerens lokalitetsoplysninger eller -data via lokalitets-API’erne. Licenstager erklærer sig indforstået med, at licenstager og licenstagers programmer skal overholde den relevante kriminal- og civilretlige lovgivning samt andre love og regulativer (inklusive love og regulativer om beskyttelse af personlige oplysninger, dataindsamling og lokalitetstjenester) i de lande, hvortil licenstagers programmer leveres. Licenstager har det fulde ansvar for – og Apple har intet ansvar eller erstatningsansvar i forbindelse med – krav om erstatning, sagsanlæg, tab, skader, omkostninger og udgifter, der skyldes, er opstået i forbindelse med, kan tilskrives eller på anden vis involverer licenstagers programmer, inklusive – men ikke begrænset til – licenstagers programs brug af lokalitets-API’erne.

H. Overholdelse af love. Licenstager erklærer sig indforstået med at bruge udviklersoftwaren og tjenesterne i overensstemmelse med gældende lov, inkl. lokale love i det land eller område, hvor licenstager er bosiddende, eller hvor licenstager henter eller bruger udviklersoftware og tjenester.

3. Overdragelse. Licenstager må én gang overdrage alle licensrettigheder til udviklersoftwaren (i dens originale form som leveret af Apple) til en tredjepart under følgende forudsætninger: (a) Overdragelsen skal omfatte al udviklersoftwaren, herunder alle enkelte komponenter, trykt dokumentation samt denne licens; (b) licenstager må ikke beholde nogen kopier af udviklersoftwaren eller dele heraf, herunder kopier på computere eller andre lagringsenheder; og (c) den part, som modtager udviklersoftwaren, skal acceptere vilkår og betingelser i nærværende licens. Licenstager må ikke overdrage udviklersoftware, der er blevet ændret eller erstattet i henhold til paragraf 13 nedenfor. Alle komponenter i udviklersoftwaren leveres som en del af en samlet pakke og må ikke adskilles fra denne pakke og distribueres som selvstændige programmer.

4. Tilladelse til brug af data.
A. Diagnostiske data og brugsdata. Hvis licenstager vælger at give sin tilladelse til indsamling af diagnostiske data og brugsdata, erklærer licenstager sig indforstået med, at Apple, dets datterselskaber og agenter må indsamle, vedligeholde, behandle og bruge diagnostiske og tekniske oplysninger, oplysninger om brug samt lignende oplysninger, inklusive – men ikke begrænset til – entydige system- eller hardware-id’er, oplysninger om computeren, systemet og programmer samt ydre enheder. Disse oplysninger indsamles regelmæssigt med henblik på at levere og forbedre Apples produkter og tjenester, levere softwareopdateringer, produktsupport og andre tjenester til licenstager (om muligt) i forbindelse med udviklersoftwaren og med henblik på at sikre, at betingelserne i denne licens overholdes. Licenstager kan altid ændre indstillingerne til samlingen Diagnostik og brug ved at åbne Diagnostik og brug på computeren og fravælge afkrydsningsfeltet. Diagnostik og brug findes i vinduet Sikkerhed & anonymitet i Systemindstillinger. Apple må bruge disse oplysninger, så længe de indsamles på en måde, som ikke gør det muligt at identificere licenstager personligt, til ovenstående formål. Med henblik på at give sine partnere og tredjepartsudviklere mulighed for at forbedre deres software, hardware og tjenester, der er designet til brug med Apples produkter, kan Apple evt. give en sådan partner eller tredjepartsudvikler nogle af de diagnostiske oplysninger, der er relevante for den pågældende partners eller tredjepartsudviklers software, hardware og/eller tjenester, så længe de diagnostiske oplysninger er i en form, som ikke identificerer licenstager personligt.

B. Politik til beskyttelse af personlige oplysninger. Licenstagers oplysninger vil til enhver tid blive behandlet i overensstemmelse med Apples politik mht. beskyttelse af personlige oplysninger, som inddrages via denne henvisning og kan læses på: http://www.apple.com/legal/privacy/.

5. Tjenester; Mac Developer Program.
A. Apple kan ved hjælp af eller via udviklersoftwaren give licenstager adgang til tjenester, som licenstager må bruge. Brug af disse tjenester kræver evt. et Apple-id, accept af yderligere betingelser og betaling af ekstra gebyrer. Hvis licenstager vælger at bruge disse tjenester sammen med udviklersoftwaren, vil brugen af tjenesterne være underlagt disse yderligere betingelser (f.eks. vil licenstagers brug af udvikler-id’er modtaget fra Apple Developer Program-kontoen være underlagt de relevante betingelser med hensyn til udvikler-id’er i Apple Developer Program), men nærværende licens vil stadig være gældende for licenstagers brug af den udviklersoftware, som licensen omfatter. Hvis licenstager vil sende programmer, som licenstager udvikler, til Mac App Store, skal licenstager søge om at komme med i Mac Developer Program. Der findes flere oplysninger om Apples udviklerprogrammer på http://developer.apple.com/. Apple forbeholder sig til enhver tid ret til efter eget valg at nægte ansøgere retten til deltagelse i sine udviklerprogrammer. 

B. Licenstager erklærer sig indforstået med, at tjenesterne indeholder indhold og materiale, der ejes af Apple og dets licensgivere, og er beskyttet af loven om immaterielle rettigheder og andre love, og licenstager erklærer sig indforstået med ikke at ville benytte dette indhold, disse oplysninger eller dette materiale på en måde, som er i strid med betingelserne for brug af tjenesterne, er i strid med betingelserne i nærværende licens eller krænker tredjeparters eller Apples immaterielle rettigheder. Medmindre det udtrykkeligt er tilladt i de relevante betingelser for brug af tjenesterne, erklærer licenstager sig indforstået med ikke at ville reproducere, ændre, udleje, lease, udlåne, sælge, distribuere eller fremstille materiale på grundlag af tjenesterne på nogen måde, og licenstager må ikke benytte tjenesterne på ulovlig vis, inklusive – men ikke begrænset til – brug af tjenesterne til overførsel af malware eller til ulovlig indtrængen på eller overbelastning af netværk. 

C. Derudover er tjenester, hvortil der er adgang eller henvises til, eller som vises via Udviklersoftware, evt. ikke tilgængelige på alle sprog eller i alle lande. Apple forbeholder sig til enhver tid ret til at ændre, stoppe, fjerne eller slå adgang til tjenester fra. Apple er under ingen omstændigheder ansvarlig for tab, der skyldes, at der ikke længere er adgang til disse tjenester, og er ikke forpligtet til at yde nogen form for opdateringer, vedligeholdelse, garanti eller teknisk eller anden support. Apple kan desuden fastsætte grænser for eller andre begrænsninger med hensyn til brugen af og adgang til tjenesterne uden varsel, og uden at det medfører erstatningsansvar. Licenstager erklærer sig indforstået med, at Apple forbeholder sig ret til når som helst efter eget valg at tilbagekalde eller annullere licenstagers adgang til tjenester, der leveres af eller via udviklersoftwaren.

6. Ophør. Denne licens er gældende, indtil den opsiges. Licenstagers rettigheder i henhold til denne licens ophører automatisk eller bringes til ophør uden varsel fra Apple, hvis licenstager ikke overholder betingelserne i aftalen. Desuden forbeholder Apple sig ret til at opsige denne licens, hvis der frigives en ny version af Apples system-software, eller hvis der frigives en version af udviklersoftwaren, der er inkompatibel med denne version af udviklersoftwaren. Når licensen ophører, skal licenstager ophøre med at bruge udviklersoftwaren og destruere alle kopier af udviklersoftwaren eller dele heraf. Paragrafferne 2B, 2C, 4, 5B og 6 t.o.m. 13 i denne licens gælder, selvom denne licens opsiges.

7. Ingen reklamationsret.
A.	LICENSTAGER ERKLÆRER SIG INDFORSTÅET MED OG ER ENIG I, AT DET – FOR SÅ VIDT SOM DET ER LOVLIGT – HELT ER DENNES EGEN BESLUTNING OG PÅ DENNES RISIKO AT ANVENDE DEN AF NÆRVÆRENDE LICENS OMFATTEDE UDVIKLERSOFTWARE OG EVT. TJENESTER UDFØRT AF ELLER ÅBNET VIA UDVIKLERSOFTWAREN. 

B.	FOR SÅ VIDT SOM LOVEN TILLADER DET, LEVERES UDVIKLERSOFTWARE OG -TJENESTER, SOM “DE ER OG FOREFINDES”, MED EVT. MANGLER OG UDEN GARANTI AF NOGEN ART, OG APPLE OG APPLES LICENSGIVERE (I PKT. 7 OG 8 UNDER ÉT KALDET “APPLE”) FRASKRIVER SIG HERMED ENHVER UDTRYKKELIG, UNDERFORSTÅET ELLER LOVBESTEMT GARANTIFORPLIGTELSE I FORBINDELSE MED UDVIKLERSOFTWARE OG -TJENESTER, INKLUSIVE – MEN IKKE BEGRÆNSET TIL – ENHVER GARANTI FOR GODT KØBMANDSKAB, TILFREDSSTILLENDE KVALITET, EGNETHED TIL BESTEMTE FORMÅL, NØJAGTIGHED OG UFORSTYRRET BESIDDELSE ELLER ENHVER GARANTI FOR, AT TREDJEPARTERS RETTIGHEDER IKKE KRÆNKES. 

C.	APPLE YDER IKKE NOGEN GARANTI FOR FORSTYRRELSER I LICENSTAGERS BRUG AF UDVIKLERSOFTWARE OG -TJENESTER, AT FUNKTIONER I ELLER TJENESTERNE UDFØRT AF ELLER LEVERET AF UDVIKLERSOFTWAREN OPFYLDER LICENSTAGERS KRAV, AT BRUGEN AF UDVIKLERSOFTWARE ELLER -TJENESTER VIL SKE UDEN AFBRYDELSER ELLER VÆRE FEJLFRI, AT ALLE TJENESTER FORTSAT VIL VÆRE TILGÆNGELIGE, AT UDVIKLERSOFTWARE ELLER -TJENESTER VIL VÆRE KOMPATIBLE MED ELLER VIRKE MED SOFTWARE ELLER ANDRE TJENESTER FRA TREDJEPARTER, ELLER AT FEJL I UDVIKLERSOFTWARE ELLER -TJENESTER VIL BLIVE AFHJULPET. INSTALLERING AF DENNE UDVIKLERSOFTWARE KAN HAVE BETYDNING FOR BRUGEN AF SOFTWARE, PROGRAMMER ELLER TJENESTER FRA TREDJEPARTER SAMT ANDRE AF APPLES PRODUKTER OG TJENESTER.

D.	LICENSTAGER ERKLÆRER SIG DESUDEN INDFORSTÅET MED, AT UDVIKLERSOFTWARE OG -TJENESTER IKKE ER BEREGNET ELLER EGNET TIL BRUG I SITUATIONER ELLER OMGIVELSER, HVOR FEJL ELLER FORSINKELSER ELLER UNØJAGTIGHEDER I INDHOLD, DATA ELLER OPLYSNINGER, DER LEVERES AF UDVIKLERSOFTWARE ELLER -TJENESTER, KAN MEDFØRE DØDSFALD, PERSONSKADE, OMFATTENDE FYSISKE ØDELÆGGELSER ELLER MILJØSKADER, INKLUSIVE – MEN IKKE BEGRÆNSET TIL – DRIFT AF ATOMREAKTORER, NAVIGATIONSSYSTEMER TIL LUFTFART, KOMMUNIKATIONSSYSTEMER, SYSTEMER TIL STYRING AF LUFTTRAFIKKEN, RESPIRATORER ELLER VÅBENSYSTEMER. 

E.	INGEN MUNDTLIGE ELLER SKRIFTLIGE OPLYSNINGER ELLER RÅD FRA APPLE ELLER EN PERSON ELLER ET SELSKAB AUTORISERET AF APPLE KAN I NOGET TILFÆLDE TRÆDE I STEDET FOR BETINGELSERNE I DENNE LICENS. SKULLE UDVIKLERSOFTWARE ELLER -TJENESTER VISE SIG AT VÆRE DEFEKTE, PÅHVILER DET LICENSTAGER AT INDESTÅ FOR ALLE OMKOSTNINGER I FORBINDELSE MED SERVICERING, REPARATION ELLER RETTELSE. OVENNÆVNTE BEGRÆNSEDE REKLAMATIONSRET GÆLDER ALENE I DEN UDSTRÆKNING, UFRAVIGELIGE LOVBESTEMMELSER IKKE ER TIL HINDER HERFOR.

8. Begrænsning af ansvar. FOR SÅ VIDT SOM DET ER LOVLIGT, ER APPLE UNDER INGEN OMSTÆNDIGHEDER, HELLER IKKE I TILFÆLDE AF UAGTSOMHED, ERSTATNINGSPLIGTIG FOR PERSONLIGE SKADER, TILFÆLDIGE ELLER SPECIELLE SKADER, FØLGESKADER (HERUNDER DRIFTSTAB), ØDELÆGGELSE ELLER TAB AF DATA, FEJL DER MEDFØRER, AT DER IKKE KAN SENDES ELLER MODTAGES DATA ELLER OPLYSNINGER, DRIFTSAFBRYDELSER ELLER ANDRE SKADER ELLER TAB, DER MÅTTE OPSTÅ SOM RESULTATET AF BRUG/IKKE BRUG AF UDVIKLERSOFTWARE ELLER -TJENESTER ELLER SOFTWARE, PROGRAMMER ELLER TJENESTER FRA TREDJEPARTER TIL BRUG MED UDVIKLERSOFTWARE ELLER -TJENESTER, UANSET OM APPLE ER BLEVET ADVISERET OM MULIGHEDEN FOR SÅDANNE SKADER. UDELUKKELSEN AF ELLER BEGRÆNSNINGEN I ANSVAR FOR PERSONSKADER OG FØLGESKADER GÆLDER DOG ALENE I DEN UDSTRÆKNING, UFRAVIGELIGE LOVBESTEMMELSER IKKE ER TIL HINDER HERFOR. Apples samlede erstatningspligt over for licenstager for enhver skade (udover evt. lovkrav i forbindelse med personskader), ethvert tab eller foranstaltninger kan maksimalt udgøre $50,00. Ovenstående begrænsning af Apples ansvar gælder alene i den udstrækning, ufravigelige lovbestemmelser ikke er til hinder herfor.

9. Eksportkontrol. Licenstager må kun bruge og eksportere eller reeksportere udviklersoftware i overensstemmelse med gældende amerikansk lov og med gældende lov i de(t) land(e), hvor udviklersoftwaren blev købt. I særdeleshed – men ikke begrænset til – må udviklersoftwaren ikke eksporteres eller reeksporteres (a) til lande, som er underlagt handelsboykot fra USA, eller (b) til personer opført på det amerikanske finansministeriums liste over “Specially Designated Nationals” eller på det amerikanske handelsministeriums “Denied Person’s List or Entity List”. Ved at bruge udviklersoftwaren garanterer licenstager ikke at være bosiddende i et af ovennævnte lande eller være opført på nogen af ovennævnte lister. Licenstager erklærer sig desuden indforstået med ikke at ville bruge udviklersoftwaren til forbudte formål i henhold til gældende amerikansk lov, inklusive – men ikke begrænset til – udvikling, design og fremstilling af kernevåben, missiler og kemiske eller biologiske våben en.

10. Amerikanske offentlige myndigheder som slutbrugere. Udviklersoftwaren og tilhørende dokumentation er defineret som “Commercial Items” i henhold til 48 C.F.R. §2.101 og som bestående af “Commercial Computer Software” og “Commercial Computer Software Documentation” i henhold til 48 C.F.R. §12.212 eller 48 C.F.R. §227.7202. I henhold til 48 C.F.R. §12.212 og 48 C.F.R. §227.7202-1 til 227.7202-4 gives amerikanske offentlige myndigheder som slutbrugere licens til “Commercial Computer Software” og “Commercial Computer Software Documentation” (a) kun som “Commercial Items” (b) og kun med de rettigheder, som andre slutbrugere har i henhold til denne licensaftale. Alle rettigheder til upubliceret materiale forbeholdes i henhold til den amerikanske lov om ophavsret.

11. Gældende lovgivning og tilsidesættelse af bestemmelser. Denne licens er underlagt lovgivningen i staten Californien med undtagelse af bestemmelserne om retstvister. Licensen er ikke underlagt FN-konventionen vedr. aftaler om internationale løsørekøb. Hvis licenstager er privat forbruger med bopæl i Storbritannien, er nærværende licensaftale underlagt gældende lokal lov. Hvis en retsinstans skulle finde, at en paragraf eller en del af en paragraf i denne licens er i modstrid med gældende ret, skal resten af denne licens stadig gælde i fuldt omfang.

12. Komplet licensaftale; sprogforrang. Denne licens udgør den eneste aftale mellem licenstager og Apple med hensyn til brugen af udviklersoftwaren og erstatter alle tidligere eller nuværende aftaler herom. Ingen tilføjelser eller ændringer til nærværende licens vil være bindende, medmindre de er udfærdiget skriftligt og underskrevet af Apple. Parterne bekræfter, at de har anmodet om, at denne licens og al tilhørende dokumentation udfærdiges på engelsk.

13. Tredjeparters rettigheder.
A. Visse komponenter i udviklersoftwaren og de programmer med åben kode fra tredjeparter, der følger med udviklersoftwaren, er blevet eller vil blive gjort tilgængelig af Apple via webstedet om open source (http://www.opensource.apple.com/) (“open source-komponenter”). Licenstager har kun ret til at foretage ændringer i og erstatte disse open source-komponenter under forudsætning af, at: (i) Den færdige, ændrede udviklersoftware bruges i overensstemmelse med ovenstående tilladte formål; og (ii) at licenstager på anden måde overholder betingelserne i nærværende licens og evt. relevante licensaftaler for brugen af open source-komponenter. Apple er ikke forpligtet til at yde nogen form for opdateringer, vedligeholdelse, garanti, teknisk eller anden support for resultatet af den ændrede udviklersoftware. Licenstager erklærer sig udtrykkelig indforstået med, at hvis der opstår fejl eller skader på Apple-hardware som følge af ændringer i open source-komponenter i udviklersoftwaren, er sådanne fejl eller skader ikke omfattet af betingelserne i Apples garanti på hardware.

B. Visse softwarebiblioteker og anden software fra tredjeparter, der følger med udviklersoftwaren, er gratis software og bruges i henhold til licensaftaler under GNU General Public License (GPL) eller GNU Library/Lesser General Public License (LGPL). Licenstager har ret til efter skriftlig henvendelse til Apple at få en komplet kopi af kildekoden til sådan gratis software i maskinlæsbar form i henhold til betingelserne i hhv. GPL eller LGPL mod betaling af udgifter til medier, forsendelse og administration. GPL-/LGPL-software distribueres UDEN NOGEN GARANTI og således også uden underforstået garanti for GODT KØBMANDSSKAB og EGNETHED TIL BESTEMTE FORMÅL. Der følger en kopi af GPL og LGPL med udviklersoftwaren.

C. Udviklersoftwaren indeholder software licenseret under IBM Public License Version 1.0 (IPL) eller Common Public License Version 1.0 (CPL). Der findes en kopi af kildekoden til den licenserede IPL- og CPL-software i Apples open source-lager. På Apples websted om open source (http://www.opensource.apple.com/) findes oplysninger om, hvordan man får kildekode. IPL- OG CPL-SOFTWARE LEVERES SOM DISSE ER OG FOREFINDES UDEN GARANTIER OG BETINGELSER AF NOGEN ART, HVERKEN UDTRYKKELIGE ELLER STILTIENDE, MEN IKKE BEGRÆNSET TIL, EVT. GARANTIER ELLER BETINGELSER MHT. ADKOMST, KRÆNKELSE AF ANDRES RETTIGHEDER, GODT KØBMANDSKAB ELLER EGNETHED TIL ET BESTEMT FORMÅL. HVERKEN APPLE, IBM ELLER NOGEN ANDRE BIDRAGYDERE TIL IPL- OG CPL-SOFTWAREN SKAL VÆRE ERSTATNINGSANVARLIGE FOR NOGEN DIREKTE, INDIREKTE, TILFÆLDIGE, SPECIELLE ELLER FØLGESKADER (INKLUSIVE UDEN BEGRÆNSNING TAB AF OVERSKUD), LIGEGYLDIGT HVORDAN DE OPSTÅR ELLER PÅ BASIS AF HVILKEN ERSTATNINGSTEORI, HVERKEN INDEN FOR KONTRAKT, DIREKTE ANSVAR ELLER ERSTATNINGSRET (INKLUSIVE UAGTSOMHED ELLER ANDEN ÅRSAG), SOM MÅTTE OPSTÅ PÅ BASIS AF BRUGEN ELLER DISTRIBUTIONEN AF IPL- OG CPL-SOFTWARE ELLER UDØVELSE AF NOGEN RETTIGHEDER TILDELT HERUNDER, SELVOM DE ER BLEVET UNDERRETTET OM MULIGHEDEN FOR SÅDANNE ERSTATNINGSKRAV.

EA1422
25/08/2016